અલકાએ ડ્રાયફ્રૂટ ભરેલો બાઉલ ટિપોઇ પર મૂક્યો હતો એમાંથી બે પિસ્તા અને એક બદામ લઇને વિભાકરે મોંમાં મૂકી. ચાવતી વખતે એ ગંભીર બનીને કંઇક વિચારી રહ્યો હતો. 'તમારા ચારેયની સામે એક ફરિયાદ છે.' વારાફરતી બંને બાઇઓ અને ભાભીઓ સામે જોઇને એણે કહ્યું. 'પપ્પા વિલ બનાવવાનું વિચારે છે એ વાતની ખબર અલકાભાભીને અને ભાવિકાભાભીને હતી.' એણે આદિત્ય અને ભાસ્કર સામે જોયું. 'પપ્પાએ બંનેની હાજરીમાં નિર્ધાર જાહેર કરેલો, એટલા એમના થકી તમને બંનેને પણ આ માહિતી મળી ચૂકી હશે. આવી ગંભીર બાબતની જાણકારી તમારા ચારેય પાસે હોય એને હું સાવ અંધારામાં હોઉં ત્યારે મને કેવું લાગે?' વિભાકરે જમણો હાથ આદિત્ય અને ભાસ્કર સામે લંબાવ્યો. 'સાવકો તો સાવકો, પણ હું તમારો મોટો ભાઇ છું. આ માહિતી મને પહોંચાડવાની તમામ ફરજ હતી. સોરી ટુ સે... તમે બંને તમારી ફરજ ચૂકી ગયા.!'